钦定古今图书集成/方舆汇编/职方典/第1045卷 > 泉州府建置沿革考 府志
## 钦定古今图书集成/方舆汇编/职方典/第1045卷 > 泉州府建置沿革考 府志

本府

闽故越地。秦始皇并天下，平百粤，置闽中郡。汉高祖兴，越王勾践之后曰“无诸” 者，从诸侯灭秦，又佐汉灭楚，高祖封为闽越王。后闽越王郢、郢弟馀善皆以叛诛死。汉以闽、越地险阻，数反复，迁其民于江、淮间，虚其地。其民亡不从迁者，聚为冶县。建武间，分冶县为东、南二部都尉，而泉地属南部。建安初，以南部置候官、建安、南平、汉兴等五县。泉为候官县地。汉后主吴永安三年，析候官县置建安郡，领东安、昭武、将乐、东平、建平、吴兴，并旧县为九。泉为东安县，而属于建安郡。晋太康三年，析建安郡置晋安郡，即今福州也。泉地属晋安，是年，析晋安地置同安县，寻省同安，复入晋安。南宋泰始四年，改晋安郡为晋平郡。梁天监中，析晋平郡置南安郡。南安郡地兼兴、泉、漳，其始即今南安县也，南安之名始此。陈永定初\，升晋平郡为闽州\，领建安、南安二郡；光大元年，改闽州为丰州。隋开皇九年，改丰州为泉州，仍是今之福州，以建安、南安二郡为县属焉。大业初，改泉州复为闽州。大业三年，改闽州为建安郡，领闽、建安、南安、龙溪四县。唐武德初，改建安郡为建州。五年，析南安县置丰州，领南安、莆田二县。贞观元年，省丰州，以南安、莆田属泉州，即福州也。嗣圣间，析泉州之南安、莆田、龙溪，置武荣州。圣历二年省，久视元年复置。景云二年，改旧泉州为闽州，以武荣州为泉州，属闽州都督府，方为今泉州矣。开元六年，析南安东南地，置晋江县，泉州徙治焉。天宝元年，改泉州为长乐郡，寻改长乐郡为清源郡。乾元元年，改清源郡复为泉州。永泰三年，析候官、尤溪二县各一乡，置永泰县。至贞元中，又析永泰之归义乡，置归德场，为今德化之地。贞元十九年，析南安县之西南四乡，置大同场，为今同安之地。宝历间，析南安县西北二乡置桃林场，为今永春之地。咸通中，析南安县西二乡置小溪场，为今安溪之地。后唐长兴三年，升桃林场为桃源县，又升归德场为德化县，犹隶福州。后晋天福三年，闽王昶改桃源县为永春县，后皆因之。南唐以泉州为清源军，以小溪可置县，遂置县，名“清溪。” 安溪之建始此。宋太平兴国六年，析晋江东乡十六里置惠安县，至是，泉州始领七县。宣和三年，睦州清溪洞盗起，时恶其名，因改清溪为“安溪。元至元十五年，升泉州为泉州路总管府，领录事司一、县七。大德元年，立福建平海行中书省，以泉州为治所。大德三年省废。明洪武元年，始定为泉州府，罢录事司” ，属福建布政司。领县七：晋江，南安，同安，惠安，安溪，永春，德化

皇清因之。

晋江县：〈附郭。〉

本晋晋安县地，属晋安郡。隋省入南安县，属建安郡。唐开元八年，析置晋江县，为泉州治所，属泉州。宋、元、明仍旧。

皇清因之。

南安县

本汉候官县地，吴析置东安县。晋改晋安县，属晋安郡。梁为南安郡治所。隋复改为县，属建安郡。唐初属建州，后置丰州。贞观初，州废，属泉州。后为荣武州治所，寻废，仍属泉州。宋、元、明仍旧。

皇清因之。

惠安县

本唐晋江县地。宋太平兴国，析置惠安县，属泉州。元、明仍旧。

皇清因之。

德化县

本唐长乐郡永泰县地。五代唐伪闽立为德化县，属长乐府。南唐割今延平尤溪县之“常平” 、进城二乡以益之。宋初属平海军，后复属泉州。元、明仍旧。

皇清因之

安溪县

本唐南安县地。唐咸通中，析置小溪场。五代南唐始立为清溪县，属泉州。宋改为安溪县。元、明仍旧。

皇清因之。

同安县

本汉候官县地。晋析置东安县，属晋安郡。隋为南安县地。唐析南安四乡置大同场。五代唐复为同安县，属泉州。宋、元、明仍旧。

皇清因之。

永春县

本隋南安县之桃林场。五代时，闽置桃源县。唐长兴初，改为永春县，属泉州。宋、元、明仍旧。

皇清因之。